**Šiaulių Didždvario gimnazijos mokiniai dalyvavo Lietuvos mokinių neformaliojo švietimo centro  inicijuojamoje visuotinėje atvirų durų dienoje tėvų darbovietėse „Šok į tėvų klumpes“. Iš mokinių refleksijos:**

Man labai patiko“ pasimatuoti veterinaro“ profesiją. Sunkiausiai buvo stebėti, kaip atliekama gyvūnų eutonazija. Buvo labai įdomu dirbti su gyvūnais : juos pasverti, išvalyti ausis, palaikyti, kol veterinaras juos skiepija.Gauta patirtis bus labai naudinga renkantis profesiją.

Iveta  
Apsilankymas VŠĮ Kuršėnų ligoninėje man buvo nuostabi patirtis prieš 12-tą klasę, leidusi man realiai įvertinti su kuo teks susidurti ir kaip atrodys mano kasdienybė, pasirinkus medicinos studijas. Ligoninėje turėjau galimybę ne tik pamatyti kaip yra daromi tyrimai ir pasivaikščioti po kraujo laboratoriją, bet ir bendrauti su traumatologu, chirurgu, pamatyti kaip yra daromos ir analizuojamos rentgeno nuotraukos, stebėjau siūlų išėmimą po operacijos, taip pat nėštumo nustatymą echoskopijos būdu, .Aš manau, kad praleista diena ligoninėje buvo labai vertinga, įkvėpė mane dar atsakingiau mokytis ir siekti užsibrėžtų tikslų.

Kamilė

Su inžinieriaus ir buhalterio profesijomis susipažinau Verbūnų ŽŪB. Mane domino šio abis profesijos. Patiko visą dieną praleisti su buhalteriu ir inžinieriumi, Išsiaiškinti kaip atrodo jų darbo diena. Ši diena buvo labai naudinga. Supratau, kad buhalteriu būti tikrai nenoriu, nes tai labai nuobodu. Visą darbo dieną reikia praleisti prie popierių ir kompiuterio. Ateityje tikrai geriau rinkčiausi inžinieriaus darbą.

Lukas

Aš su vaistininko darbu susipažinau Valerijono vaistinėje. Galėjau iš arčiau pamatyti ir sužinoti ką daro vaistininkas. Pamačiau kaip gaminami receptiniai vaistai, net pati bandžiau tai daryti. Sužinojau, jog Valerijono vaistinėje taip pat yra ir sveiko maisto kavinukė, kad čia atliekami tyrimai, kad gaminami kremai, vyksta edukaciniai užsiėmimai.

Manau, kad praktiniai savęs išbandymai labai padeda apsispręsti dėl savo ateities pasirinkimo.

Emilija

Man įdomiausia profesija – gaisrininko gelbėtojo. Sužinojau daug naudingos informacijos apie gaisrinėje dirbančius žmones, jų darbo sąlygas, pamačiau gaisrininkų naudojamą techniką. Darbas sunkus ir reikalaujantis fizinio pasirengimo. Sužinojau ir pamačiau daugiau nei tikėjausi. Galvoju, kad tai mano ateities profesija.

Dovydas

Mano veiklos buvo: darbas kompiuteriu, 3D modeliavimas, tinklapių kūrimas ir redagavimas. Laboratorijoje dirbau su interneto kabeliais . Džiaugiuosi, kad dalyvavau. Darbas kolegijoje atitiko visus mano lūkesčius, nes noriu būti programuotoju.

Liudas